Matrimonio di mesun sexo

Matrimonio di mesun sexo (tambe conoci como 'matrimonio gay') ta un relacion den cua dos persona di mesun sexo ta biba hunto como un famia den un matrimonio cu ta reconoci pa gobierno, socialmente o religiosamente. Acceso na matrimonio di mesun sexo tin biaha ta wordo yama igualdad di matrimonio, specialmente pa partidonan cu ta sostene esaki.2010, Tracy Baim, Obama and the Gays: A Political Marriage, page 139: said that he would vote for a federal marriage amendment if laws already banning marriage equality were to be struck down by federal courtsAustralian gay politician travels to Spain in order to marry partner

 Status actual 
E matrimonio civil ta disponibel pa parehanan di mesun sexo na e siguiente paisnan den:
 Asia: Taiwan (2019)
 Europa: Andora (2023), Austria, Belgica, Dinamarca (incluyendo Grunlandia y Islanan Faroe), Finlandia, Francia, Alemania, Islandia, Irlanda, Luxemburgo, Malta, Hulanda (2001, incluyendo Hulanda Caribense desde 2012), Noruega, Portugal, Slovenia, Spaña, Suecia, Suisa, Reino Uni
 Afrika: Sur Afrika (2006)
 America: Argentina (2010), Aruba (2024), Brasil, Canada, Chile, Colombia, Costa Rica (2020), Cuba (2022),  Ecuador (2019), Merca, Kòrsou (2024), México, Sint Maarten (2024), Uruguay
 Oceania: Australia (2017), Nueva Zelandia

Na aña 2001 Hulanda tabata e promé pais den tempu moderno cu a permití matrimonio di dos persona di mesun sexo. Matrimonio di mesun sexo a bira legal tur caminda na Merca na 2015. E Corte Supremo Mericano a dicidi cu exclusion di matrimonio pa personanan di mesun sexo ta en pugna cu e constitucion. Tin varios religion cu ta practica matrimonio entre hende di mesun sexo, entre nan religionnan nativo Mericano cu un tradicion di dos spirito.

E prome union civil di mesun sexo den historia moderno a ser reconoce pa e gobierno na Dinamarca na 1989. E union civil o pareha registrá ('geregistreerd partnerschap') ta ofrece algun di e beneficionan di matrimonio, entre otro acceso na algun derecho di matrimonio. E union aki ta disponibel den e diferente pais y teritorio cu no ta ofrece matrimonio di mesun sexo, entre nan: Croatia, Chipre, Estonia, Grecia, Hungria , Israel, Italia, Liechtenstein, Monaco, Montenegro, San Marino, Slovenia y Islanan Cayman.

 Caribe Hulandes 
E region di Caribe ta conoci di ta conservativo den relacion sexual. Expertonan Caribense ta menciona e influencia di iglesia y e maneho conservativo como e motibonan mas importante. Recientemente algun isla, manera St. Kitts, Montserrat y Dominica, a saca actonan homosexual for di codigo penal, mientras Jamaica, Grenada y Guyana ainda conoce castigo di prizon. 

Apesar cu Hulanda a legalisa matrimonio di mesun sexo foi 2001, esaki no tabata permiti na e otro paisnan den Reino Hulandes: Aruba, Corsou y Sint Maarten.  Na 2012 matrimonio di mesun sexo a drenta oficialmente na vigor na e tres municipio special di Hulanda: Boneiro, Sint Eustatius y Saba. Desde 12 di juli 2024, basa riba un decision historico di Corte Supremo di Reino Hulandes na Den Haag, e derechonan di igualdad di matrimonio ta aplicabel na tur parti di Reino, pues no solamente na Hulanda y islanan BES, pero tambe na Aruba, Corsou y Sint Maarten.Un precedente historico pa futuro cu discriminacion simplemente no ta wordo acepta, AweMainta (13 di juli 2024) 

 Caso di Aruba y Corsou 
Te 2024 unicamente parehanan di sexo diferente tabata permiti pa casa cu otro conforme legislacion di Aruba y Corsou. Prome cu esey parehanan homosexual di Aruba y Corsou, door di no tin acceso na matrimonio di mesun sexo, tabata bay Hulanda o Islanan BES pa contrae matrimonio y despues censo na Aruba y Corsou tabata reconoce esaki sinembargo sin duna nan derechonan.

Aruba a introduci desde 1 di september 2021, pa medio di cambio den Codigo Civil di Aruba (BWA), e 'geregistreerd partnerschap' como un figura legal nobo den ley Arubano.Eerste geregeistreer partnerschap, Antilliaans Dagblad (14 di october 2021) Na Corsou esaki no ta e caso.

Parlamentarionan Miguel Mansur (A21), Misha Raymond (RAIZ), Marisol Lopez-Tromp y Aquanette Gunn (MAS) a entrega un ley di iniciativa na parlamento di Aruba pa matrimonio di mesun sexo na 2022. Dia 8 di mei 2024 e tratamento di ley aki a tuma luga, resultando den un empate di 10 voto pro y 10 vota contra cu un abstencion di parlamentario Shailiny Tromp-Lee (MEP).Arubaans Parlement stelt beslissing homohuwelijk uit, Aruba.nu (13 di mei 2024) Den e di dos votacion dia 19 di juni parlamento a bolbe empata cu mesun resultado, oficialisando awor e rechaso di e ley.Parlamento a bolbe empata cu ley di matrimonio di mesun sexo, cu awor ta rechasa!, NoticiaCla (19 di juni 2024)Geen meerderheid in parlement Aruba voor huwelijk tussen mensen van hetzelfde geslacht, De Volkskrant (20 di juni 2024) thumb|250x200px|Sala di Corte di Casacion di Reino Hulandes unda e decision historico a wordo anuncia dia 12 di juli 2024. 

Dia 6 di december 2022 Corte Comun di Husticia a dicta dos sentencia, un na Aruba cu ta e caso Fundacion Orguyo Aruba vs. Pais Aruba y e otro na Corsou ta e caso Human Rights Caribbean Foundation vs. Pais Corsou. E sentencia: Corte ta habri matrimonio na Aruba y Corsou pa parehanan di e mesun sexo, NoticiaCla (12 di juni 2022) E casonan aki ta trata di un discriminacion pa motibo di orientacion sexual cu ta stroba nan di por ehempel casa, manera cu nan ta desea. Gobierno di Aruba y Corsou a bay den casacion contra e veredicto aki, alegando cu hues a sinti riba stul di e legislador. Dia 12 di juli 2024 Corte di Casacion (Hoge Raad) na Hulanda a dicta cu ta confirma a veredicto di december 2022 como cu exclusion di parehanan di mesun sexo di matrimonio ta un discriminacion cu ta en pugna cu Constitucion di Aruba y esun di Corsou. Cu e decision aki e veredicto di Corte Comun a bira ireversibel permitiendo mesora pa contrae matrimonionan di mesun sexo na Aruba y Corsou.Mensen van hetzelfde geslacht mogen trouwen op Aruba en Curaçao, nos.nl (12 di juli 2024)‘Gobierno lo cumpli cu veredicto di Hoge Raad’ riba matrimonio di mesun sexo, NoticiaCla (12 di juli 2024) Dia 27 di juli 2024 e prome pareha di mesun sexo a casa na Corsou.

Aunke Sint Maarten no tabata partido den e demandanan di Aruba y Corsou, e veredicto di Corte Supremo tambe tin relevancia pa Sint Maarten. Al fin y al cabo, nan tin e mesun reglamento constitucional cu Aruba y Corsou.Staatssecretaris Szabó: Kwestie 'homohuwelijk' afgedaan, dossierkoninkrijksrelaties.nl (10 di september 2024)

Category:Sociedad